เทคนิคข้าวมันไก่
ร้านนี้ตั้งอยู่ในม.กฤษดานคร บนถ.แจ้งวัฒนะ

เคยได้ฟังรายการวิทยุ รายการคุยได้คุยดีกับอ.วีระ ธีรภัทร ทาง FM.96.5 ซึ่งเป็นรายการวิทยุที่เปิดโอกาสให้ประชาชนทั่วไป โทรศัพท์เข้ามาคุยและสอบถามได้เกือบทุกเรื่อง ผู้ฟังบางท่านก็มักจะถามอ.วีระเรื่องอาหารการกิน ทางอ.วีระก็ได้แนะนำไปว่า ส่วนตัวอ.วีระ ชอบข้าวมันไก่ร้านนี้และไปทานเป็นประจำ 

วันนี้เราผ่านมาทำธุระแถวนี้ เลยต้องขอลองชิมสักหน่อยค่ะ
ที่จอดรถจอดได้สะดวกค่ะ เพราะร้านตั้งอยู่ในหมู่บ้านที่ไม่ค่อยมีรถวิ่งไปมาพลุกพล่าน ภายในร้านคนไม่เยอะ สะอาด นั่งทานได้แบบสบายๆค่ะ 

รสชาติ - ข้าวหอมมัน อร่อย ไม่เลี่ยน เนื้อไก่สับมาชิ้นใหญ่หลายชิ้น ไก่เนื้อนุ่ม ไม่เละ ไม่เลี่ยน น้ำจิ้มเนื้อละเอียดๆ รสออกเค็มๆ มีกลิ่นหอมของเต้าเจี้ยวนิดๆ ใช้ได้ค่ะ น้ำซุปร้อนๆ หอมเข้มข้น อร่อย แต่ส่วนตัวแอบคิดว่าถ้ามีรสมะนาวดองนิดๆจะดีมาก

ราคา - ธรรมดาจานละ 30.- พิเศษจานละ 40.-

เมนูอื่นๆ ก็จะมี ข้าวมันไก่ทอด ข้าวไก่อบ ต้มเลือดหมู ซึ่งดูแล้วท่าทางไม่เบาเลยทีเดียว 

โอกาสหน้าต้องแวะมาลองชิมเมนูอื่นๆ ดูบ้างละค่ะ
